b'\n_START_ARTICLE_\nCarl Lindbom\n_START_SECTION_\nUra\n_START_PARAGRAPH_\nLindbom aloitti koripallon Torpan Poikien juniorijoukkueissa seitsem\xc3\xa4n vuoden ik\xc3\xa4isen\xc3\xa4. H\xc3\xa4n nousi Espoon Hongan edustusjoukkueeseen kaudeksi 2008\xe2\x80\x932009. Elokuussa 2010 Lindbom siirtyi saksalaiseen Skyliners Frankfurtiin, jossa h\xc3\xa4n pelasi seuran edustusjoukkueessa sek\xc3\xa4 farmijoukkueessa. Tammikuussa 2011 h\xc3\xa4net myytiin vuokralle Espoon Honkaan. Loppukaudeksi h\xc3\xa4n palasi takaisin Frankfurtiin. Lindbomilla oli sopimusta vuosi j\xc3\xa4ljell\xc3\xa4 Skylinersin kanssa, mutta h\xc3\xa4n p\xc3\xa4\xc3\xa4tti siirty\xc3\xa4 Torpan Poikiin, josta tuli my\xc3\xb6s Callen l\xc3\xa4pimurtokausi. ToPossa Lindbom pelasi 10,4 pisteen ja 4,2 levypallon ottelukohtaisilla keskiarvoilla ja saavutti kaudella 2011\xe2\x80\x932012 SM-pronssia. Kauden p\xc3\xa4\xc3\xa4tteeksi h\xc3\xa4net valittiin kauden parhaaksi kuudenneksi pelaajaksi._NEWLINE_Kaudeksi 2012\xe2\x80\x932013 Lindbom siirtyi Tampereen Pyrint\xc3\xb6\xc3\xb6n. H\xc3\xa4n teki Korisliigan piste-enn\xc3\xa4tyksens\xc3\xa4, 31 pistett\xc3\xa4, 30. joulukuuta 2012 Lappeenrannan NMKY:t\xc3\xa4 vastaan. Pyrint\xc3\xb6 pelasi kauden aikana EuroChallengen alkulohkovaiheessa, sijoittui Korisliigassa viidenneksi ja voitti liigacupin. Kaudeksi 2013\xe2\x80\x932014 Lindbom teki pelaajasopimuksen Nilan Bisons Loimaan kanssa. Yhden pelikauden j\xc3\xa4lkeen h\xc3\xa4n siirtyi SM-sarjaan nousseeseen Helsinki Seagullsiin._NEWLINE_Kes\xc3\xa4kuussa 2015 Lindbom teki Seagullsin kanssa 1+1-vuotisen jatkosopimuksen. Seagulls ylsi nelj\xc3\xa4nneksi._NEWLINE_Toukokuun 2016 lopulla Lindbom teki Seagullsin kanssa vuoden pituisen jatkosopimuksen._NEWLINE_Syyskuussa 2017 Lindbom siirtyi liettualaiseen p\xc3\xa4\xc3\xa4sarjajoukkue KK Juventusiin, joka osallistui my\xc3\xb6s Mestarien liigan karsintoihin.\n_START_SECTION_\nMaajoukkue\n_START_PARAGRAPH_\nLindbom pelasi urallaan 39 A-nuorten ja 32 alle 20-vuotiaiden maaottelua. H\xc3\xa4net valittiin ensimm\xc3\xa4isen kerran miesten maajoukkuerinkiin maaliskuussa 2012._NEWLINE_Kes\xc3\xa4ll\xc3\xa4 2017 Lindbom valittiin Suomen turnauskokoonpanoon syksyn EM-kilpailuihin. Lindbomin pelipaikalle oli kilpailua, ja lopullinen valinta tehtiin h\xc3\xa4nen ja Alex Murphyn v\xc3\xa4lill\xc3\xa4.\n_START_SECTION_\nMuuta\n_START_PARAGRAPH_\nLindbomin is\xc3\xa4 Curt Lindbom toimi Suomen Koripalloliiton puheenjohtajana.'